Diari Oficial de la Generalitat Valenciana


Sumari del DOGV 8711, del 07-01-2020 (2019/12252)

ORDRE 16/2019, de 27 de desembre, de la Conselleria d'Hisenda i Model Econòmic, per la qual s'estableixen les bases reguladores de la concessió de beques per a la realització de pràctiques professionals en l'Institut Valencià de Finances.
----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8711

Data del DOGV
:   07-01-2020

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2019/12259


Data del document
:   27-12-2019

Organisme emissor
:   Conselleria d'Hisenda i Model Econòmic

Tipus de document
:   Ordre

Anàlisi jurídica

 Descriptors 

:   * Conselleria d'Hisenda i Model Econòmic
    * legislació

ORDRE 16/2019, de 27 de desembre, de la Conselleria d'Hisenda i Model Econòmic, per la qual s'estableixen les bases reguladores de la concessió de beques per a la realització de pràctiques professionals en l'Institut Valencià de Finances. [2019/12231]  
Preàmbul  
Capítol I. Disposicions generals  
Article 1. Objecte, règim jurídic i convocatòria  
Article 2. Persones beneficiàries  
Article 3. Duració de les beques  
Article 4. Dotació econòmica  
Capítol II. Sol·licituds, tramitació i resolució de les beques  
Article 5. Formalització de les sol·licituds, termini de presentació, i acreditació dels requisits  
Article 6. Presentació de documentació acreditativa dels requisits necessaris per a ser beneficiari i dels mèrits recollits en la sol·licitud  
Article 7. Comissió avaluadora  
Article 8. Òrgan convocant i òrgan instructor del procediment  
Article 9. Procés de selecció  
Article 10. Concessió, notificació i publicitat. Termini de resolució del procediment  
Article 11. Barem  
Article 12. Incompatibilitats  
Article 13. Obligacions i drets de les persones beneficiàries  
Article 14. Obligacions de l'entitat concedent  
Article 15. Justificació i pagament de les beques  
Article 16. Borses de reserva  
Capítol III. Incidències, control i supervisió de les beques  
Article 17. Renúncia  
Article 18. Resolució de la beca concedida  
Article 19. Pèrdua del dret al cobrament i reintegrament  
Article 20. Pla de control  
Article 21. Protecció de dades  
Article 22. Facultats d'interpretació  
Disposició addicional única. Clàusula de no-incidència pressupostària  
Disposició derogatòria única  
Disposició final única. Entrada en vigor  
  
  
PREÀMBUL  
  
L'Institut Valencià de Finances (IVF), creat mitjançant la disposició addicional huitena de la Llei 7/1990, de 28 de desembre, de pressupostos de la Generalitat per a l'exercici 1991, és una entitat pública empresarial de les previstes en l'article 2.3.a.2 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
L'Institut Valencià de Finances (IVF) és el principal instrument de la política financera de la Generalitat Valenciana, entesa aquesta com a suport als sectors productius de la Comunitat Valenciana. La seua activitat principal és la prestació en règim de mercat dels serveis financers que s'integren en el seu objecte. A aquest efecte gaudirà de plena independència funcional de la Generalitat.  
En el marc de la política de la Generalitat dirigida a l'especialització de totes aquelles persones que es troben en possessió d'una titulació universitària, i que hagen finalitzat els seus estudis en dates recents, ha sigut una constant de l'Institut València de Finances convocar, mitjançant concurrència competitiva, beques per a titulats universitaris que tinguen interés a iniciar-se en la tècnica i metodologia emprada en l'IVF en la prestació de serveis financers.  
Aquestes beques posen en connexió els coneixements adquirits pels beneficiaris i les línies de treball de l'IVF, a fi d'afavorir l'adquisició de competències que els preparen per a l'exercici d'activitats professionals, faciliten la seua ocupabilitat i fomenten la seua capacitat d'emprenedoria.  
L'objecte d'aquesta norma és establir les bases reguladores per a la concessió de beques professionals en l'IVF, la principal normativa que els és aplicable és: el títol X (articles 159 a 177) de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; la Llei 38/2003, de 17 de novembre, general de subvencions, i el Reial decret 887/2006, de 21 de juliol, pel qual s'aprova el reglament d'aquesta llei; el Decret 128/2017, de 29 de setembre pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques; el Reial decret 1493/2011, de 24 d'octubre, pel qual es regulen els termes i condicions d'inclusió en el Règim General de la Seguretat Social de les persones que participen en programes de formació, i fan necessària l'elaboració i publicació d'aquesta ordre de bases, que es dicta en l'exercici de les competències de la Generalitat, previstes en els articles 49.1 i 53.1 de l'Estatut d'Autonomia de la Comunitat Valenciana, ajustant-se a les noves exigències de l'esmentada normativa recent, d'acord amb els principis de necessitat, eficàcia, proporcionalitat, seguretat jurídica, transparència i eficiència, i amb caràcter supletori el Decret 132/2009, de 4 de setembre, del Consell, pel qual es regula la concessió de beques i l'Ordre 17/2011, de 6 de maig, de la Conselleria de Justícia i Administracions Públiques, per la qual es desplega el capítol II de les beques de pràctiques professionals, atesa la naturalesa de l'IVF que, segons es desprén dels informes rebuts en la tramitació de la present ordre, no es troba recollida en l'àmbit de l'aplicació previst en l'article 2.1 del Decret 132/2009 de 4 de setembre, del Consell, pel qual es regula la concessió de beques.  
  
Als efectes assenyalats en el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, les beques a concedir en desplegament de les presents bases reguladores no estan subjectes a la política de la competència de la Unió Europea en matèria d'ajudes públiques, i per tant, no requereixen notificació a la Comissió Europea, per no reunir els requisits de l'article 107.1 del Tractat de funcionament de la Unió Europea; ja que, per raó de la qualitat de les persones beneficiàries i de l'objecte de les beques - realització de pràctiques professionals - aquestes accions subvencionables no afecten la competència, ni els intercanvis comercials entre els estats membres, i tampoc afavoreixen determinades empreses o produccions. Amb la percepció de les beques esmentades no hi ha cap avantatge econòmic, ni desenvolupament d'activitat econòmica en el mercat relacionada amb l'oferta de béns i serveis, que permeta la possibilitat de falsejament de la competència en els intercanvis.  
Així mateix, d'acord amb el que s'estableix en l'article 129.1 de la Llei 39/2015, d'1 d'octubre, del procediment administratiu comú de les administracions públiques, aquesta ordre s'adequa als principis de necessitat i eficàcia, en tant que ofereix una oportunitat formativa a les persones joves titulades i permet complementar els coneixements adquirits en la formació acadèmica, afavorint l'adquisició de competències que les preparen per a l'exercici d'activitats professionals i la seua ocupabilitat, així com els principis de proporcionalitat (conformement al rang d'aquesta disposició general), seguretat jurídica, transparència i eficiència, conforme al sistema establit per a la selecció d'aspirants i la seua tramitació.  
Per tot això, en virtut de la competència atribuïda per l'article 160.2.b de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, en relació amb l'article 4 del Decret 7/2015, de 29 de juny, del president de la Generalitat, pel qual determina les conselleries en què s'organitza l'Administració de la Generalitat, de l'article 3 del Decret 119/2018, de 3 d'agost, del Consell, pel qual s'aprova el Reglament orgànic i funcional de la Conselleria d'Hisenda i Model Econòmic en el qual es regula l'adscripció de l'IVF a la Conselleria d'Hisenda i Model Econòmic, i de conformitat amb el que disposen l'article 28, lletra e de la Llei 5/1983, de 30 de desembre, del Consell, i l'article 165.1 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, una vegada evacuats els informes preceptius, concedida audiència pública, i vist amb el Consell Jurídic Consultiu,  
  
  
ORDENE  
  
CAPÍTOL I  
Disposicions generals  
  
Article 1. Objecte, règim jurídic i convocatòria  
1. La present ordre té per objecte regular les bases que regiran la concessió de beques per a la realització de pràctiques professionals en l'Institut Valencià de Finances. La convocatòria d'aquestes beques serà en règim de concurrència competitiva, sota els principis de publicitat, transparència, objectivitat, igualtat i no discriminació. El nombre de beques i modalitat s'especificarà en la corresponent convocatòria.  
2. Les convocatòries per a la concessió i desenvolupament de beques s'ajustaran al que es disposa en el títol X de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, la Llei 38/2003, de 17 de novembre, general de subvencions, i el Reial decret 887/2006, de 21 de juliol, pel qual s'aprova el reglament d'aquesta llei; així com la normativa bàsica aplicable en matèria de procediment administratiu, administració electrònica i política de competència de la Unió Europea. Amb caràcter supletori i en allò no previst en aquesta ordre caldrà ajustar-se al que s'estableix en el Decret 132/2009, de 4 de setembre, del Consell, pel qual es regula la concessió de beques i a l'Ordre 17/2011, de 6 de maig, de la Conselleria de Justícia i Administracions Públiques, que el desplega.  
3. La resolució de la convocatòria de beques serà dictada per la persona titular de la Direcció General de l'IVF, en virtut de la competència atribuïda per l'article 160.4.b de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions. La convocatòria d'aquestes beques es publicarà en el Diari Oficial de la Generalitat Valenciana.  
  
Article 2. Persones beneficiàries  
1. Podran sol·licitar les beques objecte de regulació en aquestes bases les persones que reunisquen els requisits següents, abans de la finalització del termini de presentació de sol·licituds que determine la corresponent convocatòria:  
a) Tindre la nacionalitat espanyola o la condició de nacional d'un estat membre de la Unió Europea. Les persones aspirants que no posseïsquen la nacionalitat espanyola hauran d'acreditar coneixements suficients en algun dels dos idiomes oficials de la Comunitat Valenciana, aspecte que s'acreditarà durant el procés de selecció.  
Aquelles persones que no posseïsquen la nacionalitat espanyola i el coneixement del castellà no es deduïsca del seu origen per tractar-se d'estats l'idioma oficial dels quals no siga el castellà hauran d'acreditar el coneixement del castellà aportant alguna de les titulacions enumerades a continuació:  
a.1) Castellà. Acrediten el coneixement d'aquesta llengua les persones que estiguen en possessió d'alguna de les següents titulacions:  
- Titulació universitària expedida per una universitat espanyola.  
- Les persones que posseïsquen el títol de llicenciat o grau corresponent en Filologia Hispànica o Romànica.  
- Títol de Batxillerat expedit per l'Estat espanyol.  
- Títol de Tècnic superior o Tècnic especialista (FP2) expedit per l'Estat espanyol.  
- Diploma d'espanyol com a llengua estrangera (DELE nivell B2, C1 o C2) expedit per l'Institut Cervantes o Certificat d'Aptitud d'Espanyol per a estrangers (B2, C1 o C2) expedit per les escoles oficials d'idiomes.  
a.2) Valencià. Acrediten el coneixement del valencià les persones que estiguen en possessió d'alguna de les següents titulacions:  
- Les persones que posseïsquen la llicenciatura o el grau en Filologia Catalana o equivalent.  
Titulació universitària expedida per una universitat espanyola.  
- Les persones que posseïsquen el títol de llicenciat o grau corresponent en Filologia Hispànica o Romànica.  
- Títol de Batxillerat expedit per l'Estat espanyol.  
- Títol de Tècnic superior o Tècnic especialista (FP2) expedit per l'Estat espanyol.  
- Títol de Batxillerat expedit per l'Estat espanyol, i s'acredite cursat íntegrament en valencià o en llengua catalana.  
- Títol de Tècnic superior o Tècnic especialista (FP2) expedit per l'Estat espanyol, i s'acredite cursat íntegrament en valencià o en llengua catalana.  
- Titulació universitària expedida per una universitat espanyola, i s'acredite cursat íntegrament en valencià o en llengua catalana.  
b) No ser major de 35 anys.  
c) Estar en possessió d'una de les següents titulacions universitàries, sempre que no hagen transcorregut més de cinc anys des de la finalització dels estudis conduents a l'obtenció d'aquest títol:  
Llicenciatura o grau en Dret,  
Llicenciatura o grau en Econòmiques,  
Llicenciatura o grau en Administració i Direcció d'Empresa,  
Llicenciatura o grau en Gestió i Administració Pública,  
Llicenciatura o grau en Relacions Laborals i Recursos Humans,  
Llicenciatura o grau en Finances i Comptabilitat,  
Llicenciatura o grau en Ciències Polítiques,  
Llicenciatura o grau en Sociologia,  
Llicenciatura o grau en Periodisme,  
Llicenciatura o grau en Comunicació Audiovisual,  
Llicenciatura o grau en Arquitectura,  
Llicenciatura o grau en Enginyeria Informàtica,  
Llicenciatura o grau en Enginyeria en Telecomunicacions,  
Llicenciatura o grau en Enginyeria Industrial,  
Llicenciatura o grau en Matemàtiques  
Llicenciatura o grau en Estadística, o  
Llicenciatura o grau en Informació i Documentació.  
Segons la matèria concreta sobre la qual verse l'objecte de la corresponent beca a convocar, es determinarà - entre les titulacions universitàries més amunt detallades - el títol o títols oficials exigits en cada convocatòria, expedit o homologat per les autoritats corresponents.  
  
d) No haver gaudit de beques de pràctiques professionals en la Generalitat per un període igual o superior a 36 mesos. Aquest període es computarà prenent en consideració la totalitat de la duració de les beques gaudides, siga una o diverses, incloent-hi els períodes de pròrroga.  
e) No trobar-se en cap dels supòsits de prohibició per a obtindre la condició de persona beneficiària, establits en l'article 13 de la Llei 38/2003, de 17 de novembre, general de subvencions, la qual cosa s'acreditarà per mitjà de la declaració responsable inclosa en el model de sol·licitud, accessible en la seu electrònica de la Generalitat, https://sede.gva.es.  
2. No podran optar a aquestes beques els qui, en la data de publicació de la convocatòria, ja estiguen gaudint d'una altra beca de pràctiques professionals en la Generalitat, excepte en els casos següents:  
a) Que es concórrega a la mateixa beca que ja s'està gaudint, per haver sigut obtinguda en una convocatòria anterior.  
b) Que falten menys de dos mesos per a la finalització de la beca de la qual ja estan gaudint les persones sol·licitants, en la data de finalització del termini de presentació de sol·licituds  
  
Article 3. Duració de les beques  
1. El període de duració de les beques serà el que determine la convocatòria, que com a màxim serà de dotze mesos a comptar des de la data que s'indique en la resolució de concessió.  
2. El període de duració podrà prorrogar-se sense necessitat de nova convocatòria, per resolució del director general de l'IVF, conforme als criteris establits en la convocatòria per un període màxim de dotze mesos addicionals, sempre que hi haja la disponibilitat pressupostària corresponent i el desenvolupament de l'activitat que s'estiga efectuant així ho requerisca o aconselle.  
  
Article 4. Dotació econòmica  
1. De conformitat amb l'article 17.1 i la disposició final segona del Decret 132/2009, de 4 de setembre, del Consell, pel qual es regula la concessió de beques, i la Resolució d'1 de novembre de 2009, del vicepresident segon del Consell i conseller d'Economia, Hisenda i Ocupació, per la qual s'estableix la quantitat inicial de percepció per a les beques sotmeses a l'àmbit d'aplicació del referit decret, cadascuna de les beques que es concedisca en el marc d'aquesta convocatòria estarà dotada amb mil euros (1.000 ?) bruts mensuals, que serà objecte d'actualització, i s'haurà d'incrementar anualment des de la data en què va ser determinada, aplicant el mateix increment global previst per a la despesa del sector públic, en les lleis de pressupostos de cada any. Com que, des de 2009 fins a 2019, aquesta despesa s'ha incrementat, la quantia bruta mensual de la beca serà de 1.064,49 euros, segons el que s'estableix en la Resolució de 12 de febrer de 2019, de la Conselleria d'Hisenda i Model Econòmic, per la qual s'estableix la quantitat inicial de percepció en l'exercici 2019 de les beques sotmeses a l'àmbit d'aplicació del Decret 132/2009, de 4 de setembre, del Consell.  
  
Sobre aquest import es practicarà la retenció corresponent a compte de l'Impost sobre la Renda de les Persones Físiques, així com la corresponent cotització a la Seguretat Social, en els termes establits en el Reial decret 1493/2011, de 24 d'octubre, pel qual es regulen els termes i les condicions d'inclusió en el règim general de la Seguretat Social de les persones que participen en programes de formació, en desplegament del que es preveu en la disposició addicional tercera de la Llei 27/2011, d'1 d'agost, sobre actualització, adequació i modernització del sistema de la Seguretat Social.  
2. En cas de pròrroga de les beques, en el segon període la quantia procedent serà la que resulte aplicable, d'acord amb la resolució a què es refereix l'article 17.1 del Decret 132/2009, de 4 de setembre.  
  
  
CAPÍTOL II  
Sol·licituds, tramitació i resolució de les beques  
  
Article 5. Formalització de les sol·licituds, termini de presentació i acreditació dels requisits  
1. En la publicació de la convocatòria s'inclourà com a document annex un formulari de la sol·licitud normalitzada i un formulari del currículum. Els dos documents, sol·licitud i currículum, són obligatoris per a sol·licitar la beca.  
2. Les persones aspirants a obtindre una beca presentaran el seu formulari de sol·licitud i el seu formulari de currículum, en el termini que assenyale la convocatòria corresponent:  
Per via telemàtica, segons els models normalitzats que estaran accessibles en la seu electrònica de la Generalitat, buscant el tràmit de sol·licitud de beques, dissenyat a aquest efecte.  
En emplenar el formulari de currículum es detallaran els mèrits adduïts en aquest, per a calcular el resultat de la baremació inicial a partir de la informació aportada en el currículum. Per a poder realitzar la presentació electrònica, la persona sol·licitant haurà de disposar de signatura electrònica, mitjançant el certificat reconegut per a la ciutadania emés per l'Agència de Tecnologia i Certificació Electrònica o del DNI electrònic, o qualsevol altre establit en l'esmentada seu. Es determinaran en la convocatòria les rutes d'accés a les pàgines web o domini on emplenar el formulari de la sol·licitud així com si hi ha, l'adreça de correu electrònic d'assistència tècnica destinat a solucionar qualsevol problema tècnic relacionat amb la presentació electrònica de la sol·licitud. La presentació de la sol·licitud en el registre electrònic, es podrà acreditar mitjançant el rebut expedit per aquest de manera automàtica. A l'efecte del còmput de terminis, serà vàlida i produirà efectes jurídics la data d'entrada que es consigne en el rebut expedit pel registre electrònic. La Generalitat garanteix que la data i hora assignada en el rebut és l'hora oficial que estableix el Real Institut i Observatori de l'Armada. La recepció en dia inhàbil, s'entén efectuada el primer dia hàbil següent. Es consideren inhàbils els dies que tinguen la condició de festes oficials a la Comunitat Valenciana.  
  
3. En el formulari de sol·licitud s'especificarà l'especialitat o la classe de beca a què s'opta. Es presentarà una sol·licitud per cadascuna de les modalitats de beques en què es desitge participar. En cas de presentació de més d'una sol·licitud - per a una determinada modalitat - únicament es tindrà en compte l'última presentada, i s'arxivaran les anteriors.  
4. El formulari de sol·licitud incorporarà:  
a) Una declaració responsable, mitjançant la qual la persona sol·licitant manifesta, sota la seua responsabilitat, que totes les dades recollides en la sol·licitud i en el currículum que adjunta són verídiques, i que es troba en possessió de la documentació que així ho acredita, i queda a la disposició de l'IVF, per a la comprovació, control i inspecció, que s'estimen oportuns. D'acord amb el que es disposa en la legislació del procediment administratiu comú, la inexactitud, falsedat o omissió, de caràcter essencial, en qualsevol dada o manifestació en aquesta declaració responsable, així com la falta d'acreditació dels requisits exigits, determinarà la impossibilitat de continuar en la convocatòria, sense perjudici de la responsabilitat en què incórreguen.  
b) Una autorització perquè l'IVF obtinga, directament, l'acreditació del compliment de les obligacions tributàries i amb la Seguretat Social, previstes en els articles 18 i 19, respectivament, del Reial decret 887/2006, de 21 de juliol, pel qual s'aprova el Reglament de la Llei 38/2003, general de subvencions. No obstant això, la persona sol·licitant podrà denegar expressament el consentiment d'aquesta autorització, i en aquests supòsits haurà de presentar els certificats que acrediten el compliment d'aquestes obligacions.  
c) Una indicació que les dades de caràcter personal, contingudes en aquest, podran ser incloses en un fitxer, per al seu tractament per la persona titular responsable d'aquest, en l'ús de les funcions pròpies que tinga atribuïdes, i en l'àmbit de les seues competències. Al seu torn, s'informa les persones interessades de la possibilitat d'exercir els drets d'accés, rectificació, limitació, portabilitat, cancel·lació i oposició o qualssevol altres que puguen correspondre'ls en el context de la Llei orgànica 3/2018, de 5 de desembre, de protecció de dades personals i garantia dels drets digitals.  
5. La presentació de la sol·licitud per a optar a les ajudes, implicarà l'acceptació per la persona sol·licitant de les bases per les quals es regisca la convocatòria.  
  
Article 6. Presentació de documentació acreditativa dels requisits necessaris per a ser beneficiari i dels mèrits recollits en la sol·licitud  
1. Amb la finalitat de reduir càrregues administratives a les persones interessades, juntament amb la sol·licitud i el currículum no s'acompanyarà cap documentació.  
2. Quan es faça públic el resultat de la baremació inicial dels mèrits detallats en el currículum, l'òrgan instructor, a la vista d'això, assenyalarà el nombre de sol·licitants que hauran de presentar la documentació acreditativa del compliment dels requisits per a ser beneficiari establits en l'article 2 de la present ordre i dels mèrits esmentats en la sol·licitud, així com el termini a aquest efecte. Si la documentació presentada, el sol·licitant no reuneix els requisits previstos en l'article 2 d'aquesta ordre per a resultar beneficiari i indicats en la convocatòria, o no s'aporten alguns dels documents exigits, es requerirà les persones interessades perquè, en el termini màxim improrrogable de 10 dies hàbils, esmenen o acompanyen els documents preceptius, amb indicació que si no ho fan així, es considerarà que han desistit de la seua sol·licitud amb una resolució prèvia dictada a aquest efecte, de conformitat amb l'article 68 i concordants de la Llei 39/2015, d'1 d'octubre, del procediment administratiu comú de les administracions públiques.  
  
3. Els mèrits no acreditats no seran tinguts en compte a l'efecte de valorar-los.  
4. Si en qualsevol moment del procés arriba a coneixement de la comissió avaluadora corresponent que alguna de les persones sol·licitants no posseeix la totalitat dels requisits exigits, haurà de requerir-se'n l'acreditació. Si no s'acrediten en el termini que s'establisca en el requeriment, les persones requerides quedaran excloses del procés, amb el tràmit d'audiència prèvia i indicació de les inexactituds o falsedats detectades formulades per la persona sol·licitant, sense perjudici de la responsabilitat en què incórrega.  
5. Les convocatòries podran establir l'obligatorietat de presentar documentació específica, i en aquest cas, caldrà indicar la forma en la qual haurà d'aportar-se.  
  
Article 7. Comissió avaluadora  
1. Per a l'examen de les sol·licituds, en relació als mèrits, es constituirà una comissió avaluadora, nomenada per l'òrgan convocant en cada convocatòria, d'entre el personal laboral fix del grup A de l'Institut Valencià de Finances, i composta almenys per la presidència i dues vocalies, una de les quals exercirà la secretaria, amb veu i vot. La presidència de la comissió avaluadora correspondrà a la persona titular de la subdirecció o prefectura del departament competent per raó de la matèria.  
2. El funcionament d'aquesta comissió avaluadora s'ajustarà a les previsions de la normativa reguladora del règim jurídic dels òrgans col·legiats, prevista en els articles 15 i següents de la Llei 40/2015, d'1 d'octubre, de règim jurídic del sector públic. Adoptarà els seus acords per majoria simple, estendrà acta de les sessions realitzades i dels acords adoptats, i remetrà la corresponent proposta a l'òrgan competent per a resoldre.  
3. Les persones integrants de la comissió avaluadora podran ser assessorades pel personal tècnic o professional que es considere necessari, que podrà assistir-hi amb veu però sense vot.  
4. Les comissions avaluadores que es constituïsquen a l'empara d'aquesta ordre, s'ajustaran als principis de composició i presència equilibrada entre dones i homes, establides per la Llei orgànica 3/2007, de 22 de març, per a la igualtat efectiva de dones i homes.  
  
Article 8. Òrgan convocant i òrgan instructor del procediment  
1. La convocatòria del procediment de concessió de beques per a la realització de pràctiques professionals correspondrà a la direcció general de l'IVF, de conformitat amb el que es disposa en la legislació de procediment administratiu comú i en el Decret 118/2018, de 3 d'agost, del Consell, pel qual s'aprova el Reglament d'organització i funcionament de l'Institut Valencià de Finances (IVF).  
2. La instrucció del procediment correspondrà a la subdirecció competent per raó de la matèria objecte de la beca de pràctiques professionals o a la subdirecció que per raons organitzatives atribuïsca la direcció general.  
3. Una vegada finalitzat el termini de presentació de sol·licituds, aquestes seran examinades per l'òrgan instructor que, dins dels 15 dies hàbils següents a la terminació del termini de presentació de sol·licituds, comprovarà els requisits de les persones sol·licitants, i, si escau, efectuarà les comprovacions i requeriments que estime convenients, de conformitat amb l'article 68 i concordants de la Llei 39/2015, d'1 d'octubre, del procediment administratiu comú de les administracions públiques.  
4. L'òrgan instructor emetrà informe, en el qual conste el compliment dels requisits de les persones sol·licitants.  
5. Les comunicacions i notificacions durant el procediment seran de manera electrònica, sense perjudici del dret de les persones sol·licitants de l'elecció de la via o canal pel qual volen comunicar-se amb l'Administració.  
  
Article 9. Procés de selecció  
1. Dins dels 15 dies hàbils següents a l'emissió de l'informe per l'òrgan instructor, acabament del termini de presentació de sol·licituds, la comissió avaluadora es reunirà amb la finalitat de valorar els mèrits al·legats per les persones sol·licitants, i aplicarà el barem establit en l'article 11 d'aquesta ordre. La comissió valorarà els mèrits d'acord amb la informació que es desprenga de la sol·licitud, i elaborarà una relació de les persones aspirants, ordenada d'acord amb la puntuació obtinguda en la baremació.  
La comissió avaluadora publicarà, en ordre decreixent, el llistat provisional de puntuacions en la seu electrònica o portal institucional de la Generalitat en internet, https://sede.gva.es, i finalitzat el termini de presentació de documentació i esmena si escau, previstos en l'article 6.2 d'aquesta ordre, concedirà un nou termini de 10 dies hàbils a les persones interessades per a la formulació d'al·legacions, que es dirigiran a la comissió avaluadora.  
2. Les persones aspirants que obtinguen les 15 millors puntuacions en els termes detallats en l'article 11 de la present ordre, seran cridades per a la realització d'una entrevista. Aquesta entrevista, en cas que així s'establisca en les convocatòries de beques corresponents, podrà realitzar-se per videoconferència o mitjans similars.  
3. Finalitzat el procés selectiu, la comissió avaluadora en el termini de 10 dies hàbils elaborarà una proposta motivada de resolució que contindrà la relació de persones beneficiàries, i una o diverses borses de reserva, constituïdes per les persones aspirants que no resulten adjudicatàries de les beques - i prioritzades per ordre decreixent de puntuació - per a cobrir les vacants que puguen produir-se durant el període de vigència d'aquelles. Així mateix, s'inclourà una relació dels i les aspirants les sol·licituds dels quals hagen sigut desestimades, i s'indicaran les causes que han motivat la seua denegació.  
  
Article 10. Concessió, notificació i publicitat. Termini de resolució del procediment  
1. Vista la proposta motivada de resolució de concessió, formulada per la comissió d'avaluadora, el director general de l'IVF dictarà resolució de concessió de les beques. La resolució de concessió, que serà motivada de conformitat amb els articles 35, 88, i concordants de la Llei 39/2015, d'1 d'octubre, del procediment administratiu comú de les administracions públiques, es publicarà en el Diari Oficial de la Generalitat Valenciana, amb expressió de la convocatòria, del programa i crèdit pressupostari al qual s'imputen les beques atorgades, les persones beneficiàries, les quantitats concedides, i la finalitat d'aquestes. Així mateix contindrà la borsa de reserva prevista en aquesta ordre, i una relació de les persones aspirants les sol·licituds de les quals hagen sigut desestimades, i s'indicaran les causes que hagen motivat la denegació. De conformitat amb la normativa que resulte aplicable a les subvencions i a les beques de pràctiques professionals, la resolució de convocatòria determinarà, si escau, les formes addicionals de publicitat de la resolució de concessió de les beques. La publicació de la resolució de concessió de les beques produirà els efectes de notificació a les persones interessades, d'acord amb la normativa reguladora del procediment administratiu comú, i s'inserirà la informació corresponent en la seu electrònica o portal institucional de la Generalitat en internet, https://sede.gva.es.  
2. El termini màxim per a dictar i publicar la resolució de concessió serà de sis mesos, a comptar des de l'endemà de la data de publicació de la convocatòria, sense perjudici que puga ampliar-se en els termes previstos per la normativa reguladora del procediment administratiu comú. Conclòs aquest termini sense que s'haja dictat i publicat la resolució expressa, les persones interessades podran entendre desestimades les seues sol·licituds per silenci administratiu.  
3. Les resolucions que es dicten posen fi a la via administrativa, el règim de recursos de la qual es preveu en la Llei 39/2015, d'1 d'octubre, del procediment administratiu comú de les administracions públiques i, si escau, en la Llei 29/1998, de 13 de juliol, reguladora de la jurisdicció contenciosa administrativa  
  
Article 11. Barem  
1. Els criteris que serviran de base per a l'atorgament de les beques que es convoquen seran els següents, amb la ponderació que s'estableix en aquest article, i es fixa que el màxim de puntuació total que pot obtindre serà de 34,00 punts dels quals 27,00 punts corresponen a la puntuació màxima dels apartats a a l'f, i 7 punts corresponen a la puntuació màxima per l'apartat g, entrevista:  
a) Expedient acadèmic: fins a un màxim de 10,00 punts  
La puntuació assignada a l'expedient acadèmic coincidirà amb la «nota mitjana ponderada», i donarà lloc a una valoració entre 5,00 i 10,00 punts, amb expressió de dos decimals d'acord amb l'escala següent:  
- Nota mitjana 5,00: 5,00 punts.  
- Nota mitjana 6,00: 6,00 punts.  
- Nota mitjana 7,00: 7,00 punts.  
- Nota mitjana 8,00: 8,00 punts.  
- Nota mitjana 9,00: 9,00 punts.  
- Nota mitjana 10,00: 10,00 punts.  
Quan la ponderació s'haja realitzat amb un sistema de puntuació de 0,00 a 4,00, s'aplicarà el que es disposa en el Reial decret 1267/1994, de 10 de juny, pel qual es modifica el Reial decret 1497/1987, de 27 de novembre, pel qual estableixen directrius generals comunes dels plans d'estudis dels títols universitaris de caràcter oficial, o per la normativa que els substituïsca. No obstant això, es recomana aportar certificació on conste la nota ponderada entre 5,00 i 10,00 punts, amb expressió de dos decimals.  
b) Altres títols acadèmics oficials que no constituïsquen un requisit per a la concessió de les beques convocades es valoraran amb un màxim de 3,00 punts, atesa la següent escala:  
?Doctor o doctora: 2,00 punts.  
?Màster universitari oficial: 0,50 punts.  
?Altres llicenciatures o graus: 1,00 punt.  
?Diplomatures o tècnic o tècnica de grau superior en Ensenyament i Animació Socioesportiva o equivalent així com Tècnic o tècnica esportiu de grau superior en les diferents modalitats esportives dels ensenyaments esportius de règim especial: 0,50 punts.  
c) Coneixements de valencià: fins a un màxim de 2,50 punts  
1r. Només es valoraran els certificats expedits o homologats de conformitat amb el que es preveu en l'Ordre 7/2017, de 2 de març, de la Conselleria d'Educació, Investigació, Cultura i Esport, conformement a cada nivell superat d'acord amb el Marc europeu comú de referència per a les llengües i es puntuarà exclusivament el nivell més alt acreditat:  
- A1: 0,16 punts  
- A2: 0,32 punts  
- B1: 0,48 punts  
- B2: 0,64 punts  
- C1: 0,80 punts  
- C2: 1,00 punt  
2n. Les següents especialitats en coneixement de valencià es valoraran, cadascuna d'elles, amb 0,50 punts addicionals:  
- Especialitat de Correcció de Textos: 0,50 punts.  
- Especialitat en Llenguatge en Mitjans de Comunicació: 0,50 punts.  
- Especialitat en Llenguatge Administratiu: 0,50 punts.  
d) Coneixement d'idiomes de la Unió Europea: fins a un màxim de 3,50 punts.  
1r. Es valorarà cada nivell superat, d'acord amb el Marc europeu comú de referència per a les llengües, amb 0,20 punts, i es puntuarà exclusivament el nivell més alt acreditat. Només es valoraran els títols expedits per les escoles oficials d'idiomes, universitats, ministeris o qualsevol organisme oficial acreditat. En el cas que el coneixement d'un idioma s'acredite per títol universitari i haja sigut valorat en l'apartat a d'aquest article, no es podrà computar també en aquest apartat. Aquest subapartat 1r i el següent subapartat 2n s'aplicaran de manera excloent, optant en cada convocatòria per algun dels dos, si escau.  
2n. Altres idiomes cooficials de la Unió Europea: de 0,00 a 1,00 punts.  
Només es valoraran els títols expedits per les escoles oficials d'idiomes, universitats, ministeris o organismes oficials acreditats. Es valorarà cada nivell superat amb 0,10 punts, es puntuarà exclusivament el nivell més alt acreditat:  
e) Coneixements addicionals: fins a un màxim de 6,00 punts.  
1r. Experiència professional relacionada directament amb l'objecte de la beca, fins a 2 punts, es computaran 0,10 per cada mes complet treballat.  
2n. Cursos de formació relacionats amb l'objecte de la beca, fins a un màxim de 4 punts, atesos els criteris que s'exposen a continuació. Es valoraran els cursos de formació i perfeccionament, de manera individualitzada, amb una duració igual o superior a 15 hores, que hagen sigut cursats o impartits per la persona interessada, conformement a l'escala següent:  
- De 200 o més hores: 3,00 punts.  
- De 100 o més hores: 2,00 punts.  
- De 75 o més hores: 1,50 punts.  
- De 50 o més hores: 1,00 punts.  
- De 25 o més hores: 0,50 punts.  
- De 15 o més hores: 0,20 punts.  
Els cursos als quals haja assistit la persona interessada, o que aquesta haja impartit, hauran de pertànyer a organismes oficials o centres de formació reconeguts, i es valoraran una sola vegada, amb independència d'haver sigut cursat o impartit en successives edicions el mateix curs. En cap cas es puntuaran en el present subapartat, els cursos de valencià i d'idiomes.  
f) Altres mèrits: fins a un màxim de 2,00 punts.  
Es concedirà fins a un màxim de 2,00 punts per als mèrits següents, sempre que no siguen requisit ni es troben inclosos en la resta d'apartats d'aquest article, i es troben degudament acreditats.  
1r. La publicació d'articles especialitzats en revistes de reconegut prestigi, d'àmbit autonòmic, nacional o internacional, així com de llibres monogràfics, es valorarà amb un màxim de 0,50 punts, sempre que es tracte d'articles o llibres relacionats amb l'objecte de les beques convocades, es computaran de la manera següent:  
- Llibres: 0,50 punts.  
- Capítols de llibres: 0,25 punts.  
- Articles: 0,10 punts.  
2n. El coneixement d'idiomes no comunitaris es valorarà amb un màxim de 0,50 punts, a raó de 0,10 punts per cada nivell superat. A aquest efecte, únicament s'admetrà la seua acreditació per mitjà de títols expedits per l'escola oficial d'idiomes, universitats, ministeris o organismes oficials acreditats.  
3r. Els cursos de formació a què haja assistit o haja impartit la persona interessada, que estiguen vinculades a les matèries que constitueixen l'objecte de les titulacions admeses per a concórrer a la convocatòria, així com aquells sobre coneixements d'aplicacions informàtiques d'anàlisi documental o de gestió de bases de dades, podran ser valorades amb un màxim de 0,50 punts i es computaran de la manera següent:  
- Cursos de 50 o més hores: 0,50 punts.  
- Cursos de 25 o més hores: 0,25 punts.  
- Cursos de 15 o més hores: 0,10 punts.  
Els cursos als quals haja assistit la persona interessada, o que aquesta haja impartit, hauran de pertànyer a organismes oficials o centres de formació reconeguts, i es valoraran una sola vegada, amb independència d'haver sigut cursat o impartit en successives edicions el mateix curs.  
g) Entrevista: fins a un màxim de 7,00 punts.  
Les persones sol·licitants que hagen obtingut les 15 millors puntuacions seran convocades a una entrevista que versarà sobre la seua formació, la seua trajectòria acadèmica i professional i els seus coneixements entorn de les matèries relacionades amb l'objecte de les beques a què concorren. Els criteris que determinaran la puntuació en l'entrevista, que tindrà un màxim de puntuació de 7 punts, són els següents:  
- Capacitat per a comunicar del sol·licitant: puntuació màxima 1,50 punts.  
- Adaptació del perfil a les necessitats: puntuació màxima 2,50 punts.  
- Actitud mostrada: puntuació màxima 1,50 punts.  
- Altres aspectes relatius a elements diferenciadors amb altres candidats, presentació personal, habilitats, aptitud, coneixement de l'administració i de l'IVF, coneixement de les competències relacionades amb la matèria de la beca convocada: puntuació màxima 1,50 punts.  
  
2. Se sumarà la puntuació obtinguda per a cada aspirant en els apartats anteriors d'aquest barem, a fi d'obtindre, com a resultat, la puntuació final del procés de selecció.  
3. En cas d'empat, es resoldrà a favor de la persona que haja acreditat el reconeixement de l'òrgan competent de tindre una discapacitat, o el de ser víctima de violència de gènere o d'accions terroristes, de conformitat amb la normativa vigent que siga aplicable en cadascun d'aquests supòsits. En els altres casos d'empat, així com quan persistisca aquest empat en els casos de discapacitat, víctimes de violència de gènere o d'accions terroristes, es considerarà primer el candidat o candidata que obtinga la major puntuació, d'acord amb el que s'assenyala a continuació, i per aquest ordre:  
En primer lloc, el candidat o la candidata que haja obtingut major puntuació en l'apartat relatiu a l'entrevista.  
Si persisteix l'empat, qui haja obtingut major puntuació en l'apartat relatiu a l'expedient acadèmic.  
Si persisteix l'empat, qui haja obtingut major puntuació en l'apartat relatiu als coneixements addicionals relacionats amb l'objecte de la beca.  
Si persisteix l'empat, qui haja obtingut major puntuació en l'apartat relatiu a coneixements de valencià.  
Si persisteix l'empat, qui haja obtingut major puntuació en l'apartat relatiu a coneixement d'idiomes de la Unió Europea.  
Si persisteix l'empat, qui haja obtingut major puntuació en l'apartat relatiu a altres mèrits.  
Si així i tot persisteix l'empat, es dirimirà:  
- Si és entre persones de diferent sexe, en favor del sexe que estiga infrarepresentat dins del col·lectiu de persones que han sigut seleccionades com a beneficiàries de les beques, atesa la tipologia de la beca per a la realització de pràctiques professionals convocades.  
Si és entre persones del mateix sexe, per ordre alfabètic de cognoms i nom, començant per la lletra que resulte triada, conforme el resultat del sorteig realitzat anualment en el qual es fixa l'ordre d'intervencions de les persones aspirants a les proves selectives.  
  
Article 12. Incompatibilitats  
1. L'obtenció d'una beca ?en el marc de les presents bases- és incompatible amb l'exercici de les activitats pròpies de qualsevol altra beca o ajuda, així com amb la realització de qualsevol altra activitat laboral remunerada que supose concurrència amb l'objecte i la dedicació de la beca obtinguda, o que impedisca el compliment de les obligacions derivades del normal desenvolupament d'aquesta.  
2. La persona beneficiària ha de comunicar a l'òrgan concedent tan prompte com es conega, l'obtenció d'altres subvencions, ajudes, ingressos o recursos, que financen les activitats subvencionades.  
  
Article 13. Obligacions i drets de les persones beneficiàries  
1. Les persones beneficiàries de les beques hauran de:  
a) Comunicar, si escau, l'acceptació de l'ajuda i incorporar-se al departament que se li indique, en el termini que s'indique en la resolució de concessió. La no incorporació injustificada en la data indicada, s'interpretarà com una renúncia a la beca concedida. En aquest cas, es podrà concedir una nova ajuda a la persona que corresponga, segons la regulació de les borses de reserva per a substitucions establides en l'article 16 d'aquesta ordre.  
b) Aportar en el termini dels deu dies hàbils següents a la publicació de la resolució de concessió en el Diari Oficial de la Generalitat Valenciana, la documentació següent:  
- L'imprés de domiciliació bancària, degudament emplenat i subscrit per la persona beneficiària, en el qual constarà el número de compte on es rebran les transferències mensuals, i que es troba disponible en el portal institucional de la Generalitat en internet, www.gva.es.  
  
- La resolució de la Tresoreria General de la Seguretat Social d'assignació de número de Seguretat Social o de número d'afiliació.  
c) Renunciar a qualsevol altra beca coetània que gaudi.  
d) Realitzar l'activitat que ha motivat la concessió de la beca durant tot el període de gaudi d'aquesta, conforme a les directrius que establisca la persona que exercisca de tutor, de cadascuna de les persones beneficiàries de les beques.  
e) Estar al corrent en el compliment de les seues obligacions tributàries i enfront de la Seguretat Social amb anterioritat a dictar-se la proposta de resolució de concessió de les beques. A l'efecte de garantir el compliment d'aquesta obligació, la presentació de la sol·licitud per part de les persones interessades, comportarà l'autorització als òrgans gestors de l'IVF per a obtindre, per via telemàtica, els oportuns certificats de l'Agència Tributària, de la conselleria competent en matèria d'hisenda, i de la Seguretat Social, en els termes establits en l'article 5.4, lletra b d'aquesta ordre.  
f) Guardar el degut secret i confidencialitat dels assumptes en què intervinga, així com sobre qualsevol informació obtinguda de l'IVF o de la conselleria a què es troba adscrit l'IVF, durant el desenvolupament de la beca. Aquesta obligació es mantindrà fins i tot després que el becari concloga la seua vinculació amb l'organisme.  
g) Les persones becades no poden publicar cap article, ni remetre cap comunicació a qualsevol entitat o organisme, sobre matèries relacionades amb la seua beca o l'activitat de l'organisme, sense l'autorització prèvia de l'IVF.  
En el cas que hi haja autorització, el becari o becària haurà de fer constar expressament en la publicació que l'activitat s'ha realitzat mitjançant una beca per a la realització de pràctiques professionals en l'IVF.  
h) Complir les restants obligacions que amb caràcter general s'estableixen en la Llei 38/2003, de 17 de novembre, general de subvencions, i altra normativa en vigor en matèria de beques i subvencions que resulte d'aplicació, així com les obligacions que es deriven del conjunt de les bases d'aquesta ordre, o de les específiques que s'establisquen en la convocatòria.  
2. La condició de becari o becària no genera cap relació laboral, ni administrativa, amb la Generalitat; i les quantitats abonades en cap cas tindran el caràcter de salari o retribució, sinó d'ajuda econòmica per a les despeses que la beca comporta.  
3. Durant el període de gaudi de les beques, la persona beneficiària haurà d'exercir les pràctiques amb un horari màxim de trenta hores setmanals, que es distribuiran de la forma en què s'organitze per part de la persona designada per a tutoritzar a la persona beneficiària de la beca.  
  
4. Quan la persona beneficiària d'una de les beques concedides siga empleat o empleada de la Generalitat, quedarà en la situació administrativa que pertoque, d'acord amb la normativa corresponent en matèria de funció pública.  
5. En els supòsits en què per raó de part, adopció o acolliment s'interrompa el període de duració establit per a la beca, la persona interessada continuarà meritant i percebent l'import de la beca atorgada, i recuperarà amb posterioritat el període interromput.  
  
Igualment, en casos d'ingrés hospitalari prolongat, es recuperarà amb posterioritat el temps de pràctiques interromput.  
6. En acceptar les bases que regularan les futures convocatòries, les persones beneficiàries de les beques que puguen concedir-se cediran, gratuïtament i de manera indefinida, els resultats que s'obtinguen com a conseqüència del desenvolupament de les activitats exercides en virtut d'aquestes beques, així com la memòria final que presenten, i l'IVF es reserva el dret a publicar-les i utilitzar-les, això de conformitat amb la normativa vigent en matèria de propietat intel·lectual a data de la convocatòria.  
  
Article 14. Obligacions de l'entitat concedent  
Són obligacions de l'entitat concedent de les beques per a pràctiques professionals objecte de les presents bases:  
1. Proporcionar el suport necessari i facilitar la utilització dels mitjans, instruments i equips que resulten necessaris per a l'exercici normal de l'activitat objecte de les beques de pràctiques professionals.  
2. Designar un tutor o una tutora, que coordinarà i orientarà les activitats que han de realitzar les persones becades, assignarà les funcions a realitzar en el curs de les seues pràctiques, farà el seguiment i donarà el suport necessari, resoldrà els dubtes que puguen sorgir, i avaluarà el seu aprofitament.  
3. Vetlar pel desenvolupament adequat del programa de formació.  
4. Expedir la corresponent certificació d'aptitud i aprofitament a favor del becari o de la becària, després de la finalització del termini de la beca, i després de l'informe favorable del tutor o tutora.  
  
Article 15. Justificació i pagament de les beques  
1. L'import de cada beca s'abonarà per mensualitats vençudes, prèvia expedició ?per part de la persona titular de la subdirecció o direcció del departament en el qual es desenvolupe la beca- d'una certificació, que acredite un satisfactori nivell de dedicació i aprofitament, i en la qual es faça constar que s'ha realitzat la pràctica, d'acord amb la finalitat que justifica la concessió de la beca. Si una vegada concedides les beques, algun període de desenvolupament de les pràctiques no es realitza durant un mes complet, i implica una meritació econòmica inferior al corresponent a un mes natural, la prestació econòmica serà proporcional a aquest període. En aquests supòsits es garantirà, en tot cas, el dret a l'audiència de la persona interessada.  
2. A la finalització del període de duració de les beques, i en el termini màxim de 30 dies, les persones beneficiàries hauran d'entregar una memòria sobre les activitats realitzades i els coneixements adquirits. El lliurament de la memòria i l'informe favorable posterior per part de la direcció tècnica, seran condicions indispensables per al pagament de l'import de l'últim mes del període de duració de les beques.  
  
Article 16. Borses de reserva  
1. Es constituirà una borsa de reserva, prioritzada per ordre decreixent de puntuació.  
2. Tindran dret a estar incloses en la borsa de reserva aquelles persones aspirants que, després d'haver realitzat l'entrevista prevista en el procés selectiu, hagen sigut avaluades per aquest concepte i no hagen resultat adjudicatàries de les beques.  
3. Les persones integrants de la borsa de reserva cobriran, segons l'ordre de prioritat, les vacants que es produïsquen durant el període de gaudi de les ajudes, a causa de renúncies, abandons, incompliment d'obligacions o qualsevol altra incidència. Si la vacant es produeix una vegada transcorreguda la meitat del període de duració de l'ajuda, aquesta podrà declarar-se deserta.  
4. La condició d'integrant de la borsa de reserva no generarà en cap moment cap relació laboral amb la Generalitat, ni compromís d'accedir a la condició de becària o becari.  
  
  
CAPÍTOL III  
Incidències, control i supervisió de les beques  
  
Article 17. Renúncia  
La renúncia a la beca suposarà la pèrdua de tots els drets inherents a aquesta, i per tant, el seu import deixarà de percebre's a partir d'aquest moment.  
  
Article 18. Resolució de la beca concedida  
1. La concurrència d'alguna de les causes previstes en l'article 37 de la Llei 38/2003, de 17 de novembre, general de subvencions, donarà lloc a la resolució de la beca concedida, amb pèrdua total o parcial del dret al cobrament d'aquesta.  
2. La persona que exercisca la Direcció General de l'IVF serà la competent per a resoldre la beca concedida prèvia proposta de la subdirecció o direcció del departament en el qual es desenvolupe la beca i, amb audiència prèvia de la persona interessada, en el cas d'incompliment de les seues obligacions per part de la persona beneficiària, i en particular, quan no realitze l'activitat que va motivar la concessió de la beca, o deixe de reunir els requisits necessaris per a ser beneficiària, o quan s'incomplisquen ?sense causa que ho justifique- la resta de condicions establides en la present ordre.  
  
Article 19. Pèrdua del dret al cobrament i reintegrament  
1. Es produirà la pèrdua del dret al cobrament, total o parcial, de la beca en el supòsit de falta de justificació o de concurrència d'alguna de les causes previstes en l'article 37 de la Llei 38/2003, de 17 de novembre, general de subvencions.  
2. Procedirà el reintegrament de la quantitat percebuda i l'exigència de l'interés de demora corresponent des del moment del pagament de la beca, fins a la data en què s'acorde la procedència del reintegrament d'acord amb el que es disposa en l'article 37 de la Llei 38/2003, de 17 de novembre, general de subvencions i en les especialitats previstes en l'article 172 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, així com en els supòsits següents, i es garantirà, en tot cas, el dret d'audiència a la persona interessada:  
a) Quan es destine la quantitat percebuda a altres finalitats diferents de l'objecte de l'ajuda.  
b) Quan s'incórrega en algun dels casos d'incompatibilitat previstos en l'article 12 d'aquesta ordre de bases.  
3. En la tramitació del procediment de reintegrament, es garantirà, en tot cas, el dret d'audiència a la persona interessada.  
  
Article 20. Pla de control  
De conformitat amb el que s'estableix en l'article 169 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, es durà a terme un pla de control de la realització de l'activitat objecte d'aquestes bases, que aprovarà el Consell General de l'IVF o òrgan de govern de l'IVF amb les competències atribuïdes per a la seua aprovació, que consistirà en:  
1. La comprovació i control de la documentació acreditativa dels mèrits de les persones que han resultat becades.  
2. La realització pel tutor o la tutora d'un programa formatiu de la beca, que aprovarà les funcions a realitzar en el curs de les seues pràctiques, segons el que s'estableix en l'article 14, apartat 2, d'aquesta ordre.  
3. La memòria de les activitats de formació realitzada per la persona becada, prevista en l'article 15.2 d'aquesta ordre.  
4. La certificació d'aptitud i aprofitament prevista en l'article 14, apartat 4, d'aquesta ordre.  
  
Article 21. Protecció de dades  
Les dades personals de totes les persones interessades recollides en el transcurs del procediment, seran incloses en fitxers titularitat de l'IVF, amb les garanties i requisits que es recullen en la Llei orgànica 3/2018, de 5 de desembre, de protecció de dades personals i garantia dels drets digitals i en l'Ordre 3/2011, de 8 de novembre, de la Conselleria d'Hisenda i Administració Pública, per la qual es crea un fitxer de dades de caràcter professional denominat beques pràctiques professionals. En els dos casos s'informarà de les dades que s'incorporaran als fitxers així com el tractament d'aquests.  
Article 22. Facultats d'interpretació  
En el marc de cada convocatòria, la persona titular de la direcció general de l'IVF o, en el seu cas, la persona titular de la subdirecció, o la persona titular de la direcció de departament que siguen competents per raó de la matèria objecte de la beca, resoldrà ?per delegació de la persona titular de la Direcció General de l'IVF- tant els dubtes com els conflictes que puguen plantejar els becaris i les becàries, en l'exercici de la seua funció. Al mateix temps resoldrà les incidències que es produïsquen durant el període de gaudi de les beques, amb audiència prèvia de la persona interessada. Aquesta delegació no comprendrà matèries pròpies de la competència de l'òrgan de decisió.  
  
  
DISPOSICIONS ADDICIONALS  
  
Única. Clàusula de no-incidència pressupostària  
L'aprovació de les presents bases no comporta, en si mateixa, obligacions econòmiques en el pressupost de l'IVF. No obstant això, la despesa corresponent de les convocatòries basades en aquesta ordre de bases haurà d'estar dotada, en tot cas, pels pressupostos de l'IVF de l'exercici que pertoque.  
  
  
DISPOSICIÓ DEROGATÒRIA  
  
Única  
Queden derogades totes les disposicions d'igual o inferior rang que s'oposen al que es disposa en la present ordre de bases.  
  
  
DISPOSICIÓ FINAL  
  
Única. Entrada en vigor  
La present ordre entrarà en vigor l'endemà de la publicació en el Diari Oficial de la Generalitat Valenciana.  
  
València, 27 de desembre de 2019  
  
El conseller d'Hisenda i Model Econòmic  
Vicent Soler i Marco.